ישיבת מליאה, כנסת 20, פרוטוקול מספר 262, 2017-09-27 00:00

יצחק וקנין: צהריים טובים.

יצחק וקנין: אני פותח את ישיבת מליאת הכנסת.

יצחק וקנין: היום ז' בתשרי התשע"ח, 27 בספטמבר 2017.

יצחק וקנין: הודעה למזכירת הכנסת.

ירדנה מלר-הורוביץ: ברשות יושב-ראש הישיבה, הנני מתכבדת להודיעכם, כי הונחו היום על שולחן הכנסת – מסקנות הוועדה לקידום מעמד האישה ולשוויון מגדרי בעקבות דיון מהיר בהצעתה של חברת הכנסת חנין זועבי בנושא:

ירדנה מלר-הורוביץ: כישלון המדינה בטיפול בגברים אלימים; מסקנות הוועדה לקידום מעמד האישה ולשוויון מגדרי בעקבות דיון בהצעות לסדר-היום של חברות הכנסת מירב בן ארי, מרב מיכאלי ועאידה תומא סלימאן בנושא: שני מקלטים לנשים מוכות נסגרו אתמול בשל מצוקה תקציבית.

ירדנה מלר-הורוביץ: הסכם בין ממשלת מדינת ישראל לבין ממשלת הרפובליקה המזרחית של אורוגוואי בדבר סיוע הדדי בענייני מכס; הסכם בין ממשלת מדינת ישראל לבין הרפובליקה של ארמניה בדבר פטור מאשרה למחזיקים בדרכונים דיפלומטיים.

ירדנה מלר-הורוביץ: תודה.

יצחק וקנין: תודה למזכירת הכנסת.

יצחק וקנין: נעבור לסעיף השני.

יצחק וקנין: אני מבין שחבר הכנסת משולם נהרי, חבר הכנסת לשעבר, חוזר אלינו, ואני שמח שאתה חוזר אלינו כחבר הכנסת.

יצחק וקנין: נמצא אתנו גם השר לשירותי דת, והוא ימסור הודעה בשם הממשלה על הפסקת כהונתו של סגן השר במשרד הפנים ובמשרד לפיתוח הפריפריה, הנגב והגליל.

יצחק וקנין: אדוני השר לשירותי דת, רשות הדיבור שלך.

דוד אזולאי: אדוני היושב-ראש, אני שמח לשחרר אותו מנורבגיה ולהחזיר אותו לארץ ישראל.

דוד אזולאי: אדוני היושב-ראש, כהונתו של סגן השר במשרד הפנים ובמשרד לפיתוח הפריפריה, הנגב והגליל משולם נהרי נפסקה ביום 20 בספטמבר 2017, וזאת בחלוף 48 שעות מהמועד שבו הודיע מר משולם נהרי על התפטרותו מתפקיד סגן השר במשרד הפנים ובמשרד לפיתוח הפריפריה, הנגב והגליל.

דוד אזולאי: כל זאת – בהתאם לסעיף 26(1) לחוק-יסוד: הממשלה.

דוד אזולאי: בהתאם לסעיף 25(א) לחוק-יסוד: הממשלה, אישרה הממשלה את מינויו מחדש על ידי שר הפנים והשר לפיתוח הפריפריה, הנגב והגליל, ובהסכמת ראש הממשלה, של חבר הכנסת משולם נהרי לתפקיד סגן שר במשרד הפנים ובמשרד לפיתוח הפריפריה, הנגב והגליל.

דוד אזולאי: סגן השר ייכנס לתפקידו משעה שהממשלה הודיעה על כך.

דוד אזולאי: כלומר, מעכשיו אדוני הופך להיות סגן שר, ואני מברך אותך ומאחל לך הצלחה וגמר חתימה טובה.

דוד אזולאי: אני רוצה גם לנצל את הבמה להודות לחברים שנוכחים כאן.

דוד אזולאי: תודה רבה ויישר כוח.

יחיאל חיליק בר: נציגי האופוזיציה גם הגיעו לוודא – –

דוד אזולאי: אמרתי – – –

יחיאל חיליק בר: – – שאתה חוזר מנורבגיה לארץ.

דוד אזולאי: אדוני, אני מברך גם את אנשי האופוזיציה, את כולם ללא יוצא מן הכלל.

דוד אזולאי: תודה רבה, אדוני היושב-ראש.

יצחק וקנין: תודה לשר דוד אזולאי, השר לשירותי דת.

יצחק וקנין: לפני שאזמין את סגן השר חבר הכנסת משולם נהרי, הייתי רוצה לומר כמה מילים.

יצחק וקנין: אני חושב שמן הראוי לומר אותן אחרי הפיגוע של אתמול.

יצחק וקנין: בשם הכנסת, בשם כל חברי הכנסת, אנחנו משתתפים בצערן של משפחות ההרוגים ומאחלים החלמה מהירה לפצוע.

יצחק וקנין: יהי רצון שייכתב לחיים טובים וארוכים לפני יום הכיפורים, וייחתם.

יצחק וקנין: שוב פעם, בשם הכנסת, משתתפים בצער המשפחות.

יצחק וקנין: חבר הכנסת משולם נהרי יתכבד לעלות לדוכן.

יצחק וקנין: רשות הדיבור שלך.

משולם נהרי: אדוני היושב-ראש, חברי חברי הכנסת, כבוד השר, חבר הכנסת חיליק.

משולם נהרי: אני, משולם נהרי, בן נעמי ורבי יחיא, זכרם לברכה, מתחייב לשמור אמונים למדינת ישראל ולחוקיה, למלא באמונה את תפקידי כסגן שר ולקיים את החלטות הכנסת.

יצחק וקנין: שיהיה בהצלחה וגמר חתימה טובה.

משולם נהרי: אפשר לומר משהו קצר?

יצחק וקנין: בוודאי, כן.

משולם נהרי: קודם כול, בראשית דברי, אני רוצה לשלוח את תנחומי למשפחות של יוסף עותמאן, סולומון גברייה ואור אריש, השם ייקום דמם, שנרצחו בידי בן עוולה אתמול.

משולם נהרי: וגם את תנחומי לקצין וללוחם בצה"ל שנהרגו היום, זכרם לברכה.

משולם נהרי: איחולי החלמה לפצוע עמית שטיינהרט, ישלח לו השם רפואה שלמה.

יצחק וקנין: אמן.

משולם נהרי: אני רוצה להודות לחברי סיעתי, היושב-ראש, השר וידידנו חיליק בר, שעשו מאמץ ובאו היום בפגרה.

משולם נהרי: תודה להם על כל המאמץ, וגם לצוות: לירדנה ולקצרן, שהתאמצו ובאו, ולכל האנשים שזה הפריע להם בחופשה שלהם.

משולם נהרי: אני מבקש את סליחתם.

משולם נהרי: אני רוצה לאחל לכל עם ישראל, לנו ולכל עם ישראל, שתהיה שנה טובה, שנה שקטה ושלווה, שנה שבה לא יישמע קול שבר ויקוימו בנו דברי ישעיהו הנביא: "לא ישמע עוד חמס בארצך, שֹד ושבר בגבוליך וקראת ישועה חומֹתיך ושעריך תהלה".

משולם נהרי: גמר חתימה טובה ותודה רבה.

יצחק וקנין: תודה לסגן השר, חבר הכנסת משולם נהרי.

יצחק וקנין: גם אני משתתף באיחולים.

יצחק וקנין: בשם כל הכנסת, בשם כנסת ישראל, לכל עם ישראל, איחולי גמר חתימה טובה.

יצחק וקנין: תם סדר-היום.

יצחק וקנין: הישיבה הבאה תתקיים ביום שני, ג' בחשוון התשע"ח, 23 באוקטובר 2017, בשעה 16:00.

יצחק וקנין: ישיבה זו נעולה.